ગરબડદાસ પટેલ પકડાયાં ત્યારે એમનાં લગ્ન હતાં. એમ કહેવાય છે કે એ ત્રીજી વારનાં લગ્ન હતાં. એમના આ ત્રીજી વારનાં પત્નીનું નામ લાલબા. અડાસનાં એ પટલાણી હતા. રાષ્ટ્રભક્ત પતિને છાજે એવી વીરતાવાળાં હતાં લાલબા. રાષ્ટ્રને સ્વતંત્ર કરવા પ્રવૃત્તિ કરવી એ એમને મન ધર્મકાર્ય હતું, રાષ્ટ્રદ્રોહ નહિ. પોતાના પતિએ યોગ્ય કર્યું છે તેમ એ માનતા. ઘરે બેસી રહી રડવું એના કરતાં એમને છોડાવવા સક્રિય પ્રયત્નો કરવા એમ એમણે મનોમન નક્કી કર્યું. કોઈકે સૂચવ્યું, મુંબઈ જઈ ગવર્નરને રજૂઆત કરાય તો કંઈક પરિણામ આવે. એ તો ચાલી નીકળ્યાં મુંબઈ જવા.